**NOLIKUMS**

Liepājā

|  |  |  |
| --- | --- | --- |
|  2023. gada 21. decembrī |  Nr.25 (prot. Nr.14, 30.§) |   |
| Liepājas valstspilsētas pašvaldībasaģentūras "Liepājas Sabiedriskais  transports" nolikums  |
|  | Izdots saskaņā Valsts pārvaldes iekārtas likuma 28. punktu un Publisko aģentūru likuma 16. panta otro daļu |

**I. Vispārīgie jautājumi**

 1. Nolikums nosaka kārtību, kādā Liepājas valstspilsētas pašvaldības aģentūra "Liepājas Sabiedriskais transports" (turpmāk – Aģentūra) veic darbību, lai nodrošinātu Aģentūras izveidošanas mērķa sasniegšanu – nodrošināt sabiedriskā transporta pakalpojumu Pašvaldībā, kā arī veicināt sabiedriskā transporta izmantošanu.

 2. Aģentūra ir Liepājas valstspilsētas pašvaldības domes (turpmāk – dome) izveidota un pārraudzībā esoša pastarpinātās pārvaldes iestāde – Liepājas valstspilsētas pašvaldības (turpmāk – pašvaldība) aģentūra, kas atrodas pašvaldības izpilddirektora vietnieka īpašumu jautājumos pakļautībā.

 3. Aģentūrai ir zīmogs, veidlapas ar pašvaldības vai Aģentūras struktūrvienībām apstiprinātu simboliku, tai skaitā logo un norēķinu konti kredītiestādēs.

 4. Aģentūra savā darbā pilda uzdevumus, sadarbojoties ar pašvaldības iestādēm, aģentūrām, kapitālsabiedrībām, citām valsts un pašvaldību institūcijām, juridiskām un fiziskām personām.

**II. Aģentūras funkcijas un uzdevumi**

 5. Aģentūrai ir šādas funkcijas un uzdevumi:

 5.1. nodrošināt sabiedriskā transporta pakalpojumu organizēšanu Liepājas valstspilsētas sabiedriskā transporta maršrutu tīklā, tai skaitā nodrošināt līgumu un vienošanos noslēgšanu un to nosacījumu izpildes aktualizēšanu un uzraudzību par pārvadājumu veikšanu saskaņā ar normatīvajiem aktiem;

 5.2. uzraudzīt normatīvo aktu ievērošanu sabiedriskā transporta nozarē Liepājas valstspilsētas sabiedriskā transporta maršrutu tīklā;

 5.3. organizēt pasažieru plūsmu izpēti un plānot optimāla, pieprasījumam atbilstoša sabiedriskā transporta maršrutu tīkla attīstību;

 5.4. nodrošināt sabiedriskā transporta pakalpojumu sniegšanas standartu un sabiedriskā transporta lietošanas noteikumu izstrādi;

 5.5. nodrošināt un koordinēt sadarbību ar sabiedriskā transporta pakalpojumu sniedzējiem, valsts un pašvaldības institūcijām;

 5.6. sekmēt sabiedriskā transporta modernizāciju, ekonomiski pamatotas un efektīvas sabiedriskā transporta pakalpojuma apmaksas sistēmas izveidi;

 5.7. organizēt un uzraudzīt Liepājas valstspilsētas sabiedriskā transporta braukšanas biļešu tirdzniecību un administrēt pašvaldības un valsts piešķirtos braukšanas maksas atvieglojumus Liepājas valstspilsētas sabiedriskajā transportā;

 5.8. organizēt un uzraudzīt vieglo taksometru pakalpojuma sniedzējus Liepājas valstspilsētas administratīvajā teritorijā;

 5.9. vadīt, realizēt un sadarboties pašvaldības projektu un programmu ieviešanā;

 5.10. pārraudzīt un koordinēt specializēto tūristu transportlīdzekļu izmantošanu Liepājas valstspilsētā;

 5.11. veikt citus normatīvajos aktos noteiktos uzdevumus.

 6. Aģentūrai ir šādas tiesības:

 6.1. atbilstoši kompetencei pārstāvēt pašvaldību attiecībās ar valsts pārvaldes iestādēm un privātpersonām, kā arī ārvalstu un starptautiskajām institūcijām;

 6.2. pieprasīt un saņemt no pašvaldības administrācijas iestādēm un struktūrvienībām Aģentūras uzdevumu veikšanai nepieciešamo informāciju un dokumentus;

 6.3. patstāvīgi lemt par Aģentūras kompetencē esošajiem jautājumiem un veikt darbības, kas nodrošina Aģentūrai noteikto uzdevumu izpildi;

 6.4. iesniegt pašvaldības izpilddirektoram un izpilddirektora vietniekam īpašumu jautājumos priekšlikumus Aģentūras darba uzlabošanai;

 6.5. sadarboties ar valsts un pašvaldību iestādēm, Eiropas Savienības un citām ārvalstu institūcijām, struktūrvienībām un amatpersonām, kā arī ar nevalstiskajām organizācijām, juridiskajām un fiziskajām personām Aģentūras uzdevumu veikšanai;

 6.6. saņemt administrācijas darba efektīvai organizēšanai nepieciešamo tehnisko un organizatorisko nodrošinājumu pašvaldības budžeta līdzekļu ietvaros;

 6.7. slēgt līgumus Aģentūras uzdevumu veikšanai;

 6.8. iekasēt maksu par Aģentūras sniegtajiem maksas pakalpojumiem saskaņā ar domes apstiprinātu cenrādi;

 6.9. īstenot citas normatīvajos aktos noteiktās tiesības.

**III. Aģentūras direktors**

 7. Aģentūras darbu vada direktors, kas pilda Valsts pārvaldes iekārtas likumā noteiktās pastarpinātās pārvaldes iestādes vadītāja funkcijas, rīkojas saskaņā ar Publisko aģentūru likumā, šajā nolikumā un darba līgumā minētajiem noteikumiem.

 8. Aģentūras direktoram var būt vietnieki.

 9. Aģentūras direktors:

 9.1. nosaka Aģentūras iekšējo struktūru, darbinieku kompetenci un atbildību un pieņem darbā un atbrīvo no darba Aģentūras darbiniekus;

 9.2. atbild par Aģentūras uzdevumu izpildi, vada Aģentūras darbu, nodrošinot darba nepārtrauktību, lietderību, efektivitāti un tiesiskumu;

 9.3. rīkojas ar Aģentūras rīcībā esošo mantu un finanšu līdzekļiem;

 9.4. bez īpaša pilnvarojuma pārstāv Aģentūru attiecībās ar trešajām personām, ja likums vai domes izdotie saistošie noteikumi nenosaka citu pārstāvības kārtību;

 9.5. izveido Aģentūras iekšējās kontroles sistēmu un atbild par tās darbību;

 9.6. slēdz saimnieciskus darījumus Aģentūras darba nodrošināšanai;

 9.7. veic citus uzdevumus, kas noteikti pašvaldības darbību reglamentējošos normatīvajos aktos.

**IV. Aģentūras darbības tiesiskuma uzraudzība un finansēšana**

 10. Aģentūras darbinieka faktisko rīcību vai izdoto sākotnējo administratīvo aktu var apstrīdēt Aģentūras direktoram. Aģentūras direktora lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā.

 11. Aģentūras direktora izdoto sākotnējo administratīvo aktu un faktisko rīcību var apstrīdēt pašvaldības izpilddirektora vietniekam īpašumu jautājumos. Pašvaldības izpilddirektora vietnieka īpašumu jautājumos lēmumu par apstrīdēto administratīvo aktu vai faktisko rīcību var pārsūdzēt Administratīvajā rajona tiesā.

 12. Aģentūras budžets ir pašvaldības budžeta sastāvdaļa.

 13. Aģentūras finanšu līdzekļus veido:

 13.1. pašvaldības budžeta dotācija;

 13.2. valsts budžeta dotācija;

 13.3. Aģentūras ieņēmumi par sniegtajiem maksas pakalpojumiem;

 13.4. citi ieņēmumi.

 14. Aģentūra nodrošina informācijas par Aģentūras darbību iesniegšanu Liepājas Centrālās administrācijas Finanšu pārvaldei pašvaldības konsolidētā gada pārskata sagatavošanai atbilstoši normatīvo aktu prasībām.

 **V. Noslēguma jautājums**

 15. Atzīt par spēku zaudējušu Liepājas pilsētas domes 2018. gada 19. aprīļa nolikumu Nr.23 "Liepājas pilsētas pašvaldības aģentūras "Liepājas sabiedriskais transports" nolikums".

|  |  |
| --- | --- |
|  Priekšsēdētājs | Gunārs Ansiņš |